Organización Internacional de la Francofonía

La Organización Internacional de la Francofonía (La Francophonie) ye una organización internacional qu'axunta a estaos que tienen na francofonía un elementu de xuntura cultural. La so sede central ta en París, y el so secretariu xeneral ye'l senegalés Abdou Diouf.

Foi fundada el 20 de marzu de 1970 en Niaméi (Níxer) pol enfotu que punxeron nello dellos xefes d'estáu de países africanos que tienen el francés como la so llingua oficial. Los que puxaron más por facela foron los presidentes Habib Burguiba (Tunicia), Norodom Sihanouk (Camboya), Hamani Diori (Níxer), Charles Hélou (El Líbanu) y Léopold Sédar Senghor (Senegal).

Anguaño ta formada por setenta países (56 miembros y 14 observadores) qu'agrupen a 870 millones d'habitantes. Namái doscientos d'ellos falan francés, pero eso nun ye un pilancu pal desarrollu de l'asociación, que se dedica a la promoción d'esa llingua pero tamién a la promoción de los valores humanistes venceyaos a ella al traviés de programes educativos, culturales o de difusión de los valores democráticos.

Tocántes a la so estructura, la organización tien representación permanente ante la Xunión Africana y la Comisión Económica de les Naciones Xuníes pa África (n'Adís Abeba), ante la Xunión Europea (en Bruxeles) y ante les Naciones Xuníes (en Nueva York y Xinebra). De les sos actividaes nos diferentes países encárguense trés oficines rexonales y dos antenes rexonales. Les primeres son: la del África occidental, que la so sede ta en Lomé (Togu); la del África central y l'Océanu Índicu, que tien la so sede en Libreville (Gabón); y la de la rexón Asia-Pacíficu, que tien la so sede en Ḥanói (Vietnam). Les antenes rexonales pa Europa y América tán, respeutivamente, en Bucarest (Rumanía) y Port-au-Prince (Haití).

Les llinies d'actuación de la organización márquense nes reuniones de xefes d'estáu y gobiernu que se celebren cada dos años y nes conferencies de ministros. Hai tamién un muérganu consultivu, l'Asamblea Parllamentaria de la Francofonía. El muérganu executivu ye la Comisión Permanente, dirixida pol Secretariu Xeneral, que dirixe cinco axencies internacionales con un presupuestu conxuntu de 230 millones d'euros:

 L'Axencia Intergubernamental de la Francofonía.
 L'Axencia Universitaria de la Francofonía.
 L'Asociación Internacional d'Alcaldes y Responsables de Metrópolis Francófones.
 La Universidá Senghor d'Alexandría (Exiptu).
 La cadena de televisión TV5 Monde.

 Referencies 

 Enllaces esternos 
 Páxina web oficial de la institución 
 Páxina web de la Université Senghor d'Alexandrie
 Cadena de televisión TV5 Monde 

Categoría:Organizaciones internacionales